**Tisztelt Jogosult Erdészeti Szakszemélyzet!**

A 244/2020. (V. 28.) Korm. rendelet (továbbiakban: szakirányító rendelet) 18. § (2) bekezdés alapján a **jogosult erdészeti szakszemélyzeti kiemelt besorolás meghosszabbítását** az ahhoz szükséges feltételek teljesítésén túlmenően az érintett jogosult erdészeti szakszemélynek **kérnie kell.**

Tájékoztatjuk, hogy az NFK Erdészeti Főosztály elkészítette a meghosszabbítás kérelmére szolgáló formanyomtatványt.

A kérelemnyomtatvány megnevezése: **Jogosult erdészeti szakszemélyzet kiemelt besorolás meghosszabbításának kérelme**

Az NFK honlapján pdf és Word formátumban az alábbi oldalakon érhető el:

* A **Nyomtatványok** között - <https://nfk.gov.hu/Erdeszet___Nyomtatvanyok_news_303> -

az *Erdészeti szakirányítók nyilvántartásba vételi kérelméhez kötődő:* csoportban,

* Az **Akkreditált választható kiegészítő képzések, illetve szakmai rendezvények**et tartalmazó oldalon - <https://nfk.gov.hu/Akkreditalt_valaszthato_kiegeszito_kepzesek__illetve_szakmai_rendezvenyek_news_669> - a *Meghosszabbítási kérelem nyomtatvány* csoportban. Itt egy rövid tájékoztató is olvasható a határozott időtartamról, a meghosszabbítás kérésének szükségességéről.

A kitöltött kérelemnyomtatványt az állandó lakóhely vagy tartózkodási hely szerint illetékes erdészeti hatósághoz szíveskedjék benyújtani.

Felhívjuk a figyelmet, hogy a nyomtatvány nem csak a meghosszabbítás kérelméhez szükséges adatokat tartalmazza, hanem adategyeztetési céllal a jogosult erdészeti szakszemélyzet elérhetőségére vonatkozó adatokat is, így biztosított a lehetőség az eddig elmulasztott adatváltozások bejelentésére is.

A szakirányító rendelet 32. §-ban lévő „… július 1-éig tartó határozott időtartamra módosul” szövegrészt úgy kell értelmezni, hogy **június 30-ig kell teljesíteni a meghosszabbítási feltételeket:**

* meghatározott mennyiségű kreditpont gyűjtés,
* kötelező kiegészítő képzés teljesítése (miután eddig ilyet az NFK nem szervezett, ez most nem elvárás),
* meghosszabbítási kérelem benyújtása.

Ezt a határnapot módosíthatja a tevékenység szüneteltetésének időtartama, amelyet annak megkezdése előtt nyolc nappal az érintett jogosult erdészeti szakszemélyzetnek be kell jelentenie az állandó lakóhely vagy tartózkodási hely szerint illetékes erdészeti hatósághoz. Ehhez nincs formanyomtatvány, a bejelentésnek a szüneteltetés tényét és időtartamát - annak kezdő és záró napjának meghatározásával – kell tartalmaznia. Fontos tudni, hogy a megadott szüneteltetési időtartam alatt a szakirányítási tevékenység nem folytatható (pl. nem írhat alá bejelentéseket, nem állíthat ki műveleti lapot, nem képviselheti szakirányítóként az erdőgazdálkodót, stb.).

A jelenlegi, úgynevezett **„átmeneti időszak” (2-5 év) a 2020. július 1-én jogosult erdészeti szakszemélyzetként nyilvántartott szakszemélyzetre vonatkozik.** Esetükben az addigi határozatlan időtartamú jogosult erdészeti szakszemélyzeti kiemelt besorolásuk határozott időtartamúvá vált, hossza a többi besorolásuktól (szakképzettség, rendészeti feladatellátás) függően 2-5 év lett. Lényeges, hogy **a 2020. július 1-i állapot szerinti az „átmeneti időszak” hosszának meghatározása**, **amelyet NEM BEFOLYÁSOL az, hogy** az **azóta** eltelt időszakban **a** jogosult erdészeti szakszemélyzet **többi besorolása megváltozott:**

* rendész lett vagy éppen elvesztette azt a besorolását;
* a középfokú szakirányú végzettsége mellé megszerezte a felsőfokú szakirányú végzettségét;
* a felsőfokú szakirányú végzettsége mellé egyéb felsőfokú végzettséget szerzett.

Amennyiben 2020. július 1-ét követően a jogosult erdészeti szakszemélyzet elvesztette, majd ismét megszerezte a jogosult erdészeti szakszemélyzeti kiemelt besorolását, akkor ő kiesett az „átmeneti időszak”-ból, rá már a jogosultság újbóli megszerzésétől számított 5 éves időtartam vonatkozik, amelyet már nem befolyásol a többi besorolása.

Budapest, 2022. június 10.

 Nemzeti Földügyi Központ

 Erdészeti Főosztály